**Прозалық шығармаларды талдаудың негізгі жолдары**

***Кужекова Айнур Файзуловна,***

*Қостанай облысы әкімдігі білім басқармасының*

*«Қостанай қаласы білім бөлімінің*

*№16 жалпы білім беретін мектебі»,*

*қазақ тілі мен әдебиет пәнінің мұғалімі.*

Әдебиет - өнер пәні. Әдебиет пәні арқылы оқушылардың рухани дүниесі байып, туған тілін сүюден елін, адамзатты құрметтеуге дейінгі сезімдері тәрбиеленеді. Әдебиет арқылы оқушылар алдында еліміздің тарихы, оның ғасырлар қойнауында қалған сөз сандығы ашылады, солар арқылы халық арманы, қиялы, болашақтан күтер үміті, ақ сенімі көрінеді [1,3-б.]. Әдебиетті оқытудың басты мақсаты - оқушыларды сөз өнерінің қыр-сырымен таныстыру, халық даналығы, халық өсиеттерінен нәр алғызу, кітапқа деген ынтасын ояту, халықтың рухани байлығы - әдебиетін жан-жақты игерту, сол арқылы парасаттылыққа, имандылыққа, инабаттылыққа, сұлулыққа тәрбиелеу.

Талдау - көркем шығарманы тексергенде қолданылатын тәсіл. Шығарманы әр қырынан алып карастырып, оның қасиет ерекшелігін, жеке бөлек-бөлшектеріне тән өзгеше сипат белгілерді арнайы зерттеп, танып-білу. Айталық, шығарманы идеялық мазмұн, тақырыпты баяндау ерекшеліктері тұрғысынан, немесе, сюжеттік, композициялық құрылысы, жанрлық сипаты жағынан талдауға болады. Сондай-ақ, кейіпкерлердін характерін бейнелеу принциптері тұрғысынан, сөздік, тілдік кұралдарды пайдалануы, егер поэзиялық шығарма болса ырғактык интонациялык өзгешеліктері, әр түрлі шумақ, тармақ, ұйкастарды қолдану жағынан талдауға болады. Шығарманы осындай бірнеше қырынан тексергенде жеке ерекшеліктердің өзіндік сипат белгілерін де олардың бір-бірімен байланысында аңғаруға мүмкіндік бар. Әрине, шығарманы боршалап, бөлшектеп, талдап карастырғанда оның мағыналық көркемдік бірлік түтастығынан туатын әсері бір сәт әлсірейді. Оның есесіне шығарманың күрылыс-бітіміндегі әншейінде көзге түспейтін, байқала бермейтін сипат белгілері айкын танылады. Ал оларды көре білу, түсінудін шығарманы тұтас кабылдағандағы алатын әсерімізді толықтырып, байыта түсетіні сөзсіз. Олай болса талдау дегеніміз - жеке қасиет ерекшеліктерді арнайы карастырып, танып білу арқылы бүтінді айқын сезінуге себін тигізетін, соған қызмет ететін тәсіл [1,6-б.].

Әдебиет сабағының күре тамыры көркем мәтінмен жұмыс істеу, оған талдау жасау. Оның ерекшелігі сол - ол оқушының жүрегіне, сезім қылына әсер етуі. Оқушылармен бірге көркем шығармамен жұмыс істей отырып, олардың ойлауына, толғауына, пікір айтуына ықпал жасайды. Оқушылар көркем шығарманы оқып біткен мерзімде, ауызша, жазбаша сұрақтар арқылы мазмұнын айтады, өзіне ұнаған бір эпизодты қысқаша баяндайды, бір кейіпкердің іс-әрекетінен мысалдар келтіреді, ең негізгі деген жерлерден үзінді жазып, «Ол қай оқиғадан алынды, кімнің сөзі?» деген сұрақтарға жауап алынады, әр түрлі әдеби ойындарын жүргізіледі.

Көркем шығарманы талдаудың ғылыми жүйесін жасаған әдіскер ғалымдар: **Ә. Қоңыратбаев, Ә.Көшімбаев, Ә. Дайырова, Т. Ақшолақов, Қ.Бітібаева** т.б. Көрнекті әдіскер, ғалым **Төлеутай Ақшолақов** көркем шығарманы талдау мәселесіне таза әдеби - эстетикалық жолмен қарауды ұсынды.

Көркем шығарманы талдау сынып ұжымының қатысымен жүргізіледі. Оқу баланың тікелей өз еңбегі, өз ісімен жүзеге асады. Талдауда оқушының жеке жұмысы ұжымдық жұмыспен үндеседі, бір мақсатты көздейді. Ол қандай мақсат? Біріншіден, оқушының көркем туындыны қабылдауы, әсері, эмоциясын танып-білу, оларды дамыту мақсаты.

Екіншіден, көркем шығармаға деген эстетикалық көзқарасын қалыптастыру, көркем туындыны өнер туындысы ретінде түсінуіне әсер ету.

Үшіншіден, талдау арқылы оқушының танымын, қабілетін, қорыта айтқанда, оның ойлау белсенділігін, бүкіл іс-әрекетін дамыту. Ең басты мақсат – көркем туындыны талдау жолдарын меңгерту, көркемдік-эстетикалық ерекшелігі, оның көтерген тақырыбы, образдар жүйесін, т.б. бірлікте, кешенді түрде талдауға баулу [2,10-б.].

Қазіргі әдістемеде талдау жасаудың 4 түрі /образ бойынша, тақырыптық, проблемалық, тұтас немесе автор ізімен/ ұсынылған. Қандай талдау түрі болса да, не мақсат көзделеді? Бұл сұраққа әдіскер **Қ.Бітібаеваның** сөзін негізгі ала жауап берсек:

1. Оқушының туындыны қабылдауы, әсері, эмоциясын тану,

2. Эстетикалық талғамын қалыптастыруға сеп болу,

3. Таным қабілеті, ойлау белсенділігі мен дербестігін ұштау,

4. Ең бастысы – көркем туынды бойынша талдау жасау, пікір айту жолдарын меңгерту (тақырыбы, авторлық идея, образдар жүйесі, сюжеттік-композициялық ерекшелігі, көркемдік-эстетикалық жағын т.б. кешенді түрде қарастыру) [3,20-б.].

Әдіскер Т.Ақшолақов прозалық шығармаларды композициялық талдауда сатылай кешенді талдау техологиясын пайдалануды тиімді деп көркетеді. Мысалы:

**Ғ.Мүсірепов. «Жаңа достар» әңгімесі**

1.**Авторы:** Ғ.Мүсірепов. 1902 жылы қазіргі Солтүстік Қазақстан облысының Жамбыл ауданында кедей шаруаның отбасында туған. Өз аулында ескіше оқып, хат таныған 14 жасар Ғабит 1916 жылы Обаған деген жердегі нағашыларының көмегімен орыс мектебіне оқуға түседі, бұл мектепті бітірісімен Пресногорьковтағы екінші басқыш орыс мектебінде оқып, жеті жылдық мектептің көлемінде білім алады. Ақын "Кездеспей кеткен бір бейне" кітабы үшін 1968 жыл Қазақ КСР Мемлекеттік сыйлығын алды, қазақстан Академиясының Ш.Уәлиханов атындағы сыйлығын (1977) алды, 3 мәрте Ленин (1962, 1972, 1974) ордендерімен марапатталған.

2.**Тақырыбы** - барлық оқиғалар бас қаһарман Қайроштың көзімен көрініп, көзқарасымен беріледі. Баяндаудың бұл тәсілі кейіпкерлердің портретін «ішкі жағынан» көрсетіп жасауда ұтымдылық танытқан.

3.***Жанр түрі -*** шағын көлемді прозалық жанр түрі - әңгіме. Әңгіме дегеніміз - көлемі шағын, әдеби дүние. Оқушысын тез тапқыш, өткір, икемді, сүйкімді жанр.

4.**Идеясы** - автор тақырып арқылы шындық өмір көріністерін суреттегенде,оны өз көзқарасы, дүниетанымы арқылы бейнелейді. Шын дос – таусылмас қазына.

5**.Шығарманың композициялық құрлысы** - сюжеттік дамудың кезең-кезеңдерін тәртіпке салып реттеп, қиыннан қиыстырып тұратын ой бірлігі.

Шығарманың композициялық бөлімі бес кезеңнен тұрады.

5.1.**Сюжеттің басталуы** - әңгіменің кіріспесі іспетті, әдеби қаһармандар өзара қарым-қатынасқа көшпес бұрынғы хал- жағдай, тіршілік, қоғамдық орта, болашақ қақтығыстар алаңы, оқиғалар суреттеледі. Қайроштың ауылдан кетуі.

5.2.**Сюжеттің байланысы** - адамдар арасындағы әрекеттің басы, тартыстың басталуы іспетті шығарма арқауындағы негізгі оқиғаның әуелгі туындау себебі секілді. Қайроштың қалаға келуі, Шеген және Борашпен танысуы.

5.3.**Шиеленісуі** - оқиғаның адамдар арасындағы әрекеттің шиеленісіп, ширығуы.

5.4.**Шарықтау шегі** - сюжеттік дамудың ең жоғарғы сатысы, адамдар арасындағы қимыл-әрекеттің күшейіп өрбіп жеткен жері, драмалық тартыстың өрістеп шыққан биігі. Қаланың қызықтары мен шыжықтары.

5.5.**Шығарманың шешімі** - адамдар арасындағы қарама-қарсы тайталастардың, күрделі күрестердің бітуі, барлық құбылыстың соңғы сахнасы. Мария апайдың мейірімділігі, ана аманаты.

6.**Шығармадағы кейіпкерлер бейнесі:**

Қайрош

Бораш

Шеген

Мария апай

**7.Портрет.**

а) Шеген - сұлу, сұңғақ денелі,бұлшық еттері болаттай, күнге күйген, тобылғы торы

ә) Бораш – аққұба, қағылез, қыз мінезді, көздері жаңа туған бұзаудың көзіндей, бір аяғын ақсай басады

**8.Мінездеме**

Қайрош – білімге құштар, ақкөңіл, адал, қайратты, ақылды, мейірімді, жанашыр.

Осылайша, көркем мәтінді талдауда композиция, сюжет, жазушы стилі, көркем туынды негізінде жатқан идея, оның көтерген мәселесі ерекше назарға алынады. Әдеби талдау арқылы оқушылардың әр түрлі реңдегі эмоциясына, сезіміне әсер етеді, ойларына ой, пікірлеріне пікір қосып, бүкіл жан дүниесін оятады. Көркем шығарма адамға өмірді танытады; таныта тұра, адамды тәрбиелейді, сол өмірге көзқарасын қалыптастырады.

**Пайдаланылған әдебиеттер тізімі:**

1. Ақшолақов Т. «Көркем шығармаға талдау жасау». Алматы.–1983.
2. Ақшолақов Т.Қ. «Шығарманың көркем айшықтарын таныту». Алматы, 1994 ж.
3. Бітібаева Қ. «Әдебиетті оқыту әдістемесі». Алматы, 1997.